钦定古今图书集成/明伦汇编/官常典/第798卷 > 严震直
## 钦定古今图书集成/明伦汇编/官常典/第798卷 > 严震直

按《明外史》本传：“震直，字子敏，乌程人。以富民推择粮
长，岁部粮万石至京师，无后期，帝才之。洪武二十三
年，特授通政司参议，改户部郎中，迁工部右侍郎。二
十六年，进尚书。时朝廷事营建，集天下工匠于京师，
凡二十馀万户。震直请户役一人，人书其姓名、所业
于官，有役则按籍更番召之，役者称便。乡民诉其弟”
侄不法，帝付震直讯，具狱上，帝以为不欺，赦其弟侄。
坐事降御史。数雪冤狱。使安南还，条奏利病，称旨。寻
命修广西兴安县灵渠，审度地势，导湘、漓二江，浚渠
五千馀丈，筑渼潭及龙母祠土堤百五十馀丈。又增
高中江石堤，治陡闸三十有六，凿去滩石之碍舟者，
漕运悉通。归奏，帝称善。三十年，疏言：“广东旧运盐八
十五万馀引，于广西召商中买。今终年所运才十之
一。请分三十万八千馀引贮广东，别募商入粟。广西
乏粮，卫所支盐，广东鬻之。江西南安、赣州、吉安、临江
四府便。”帝从之。广盐行于江西自此始。擢右都御史。
复坐事降御史。寻复为工部尚书。建文中，尝督饷山
东。已而致仕。成祖即位，召见，命以故官巡视山西，至
泽州病卒。世传燕师入京，张𬘘即自经死。严震直奉
使至云南，遇建文君，悲怆吞金而死。考诸《国史》，非其
实也。